SKRIFTLIG FORESPØRGSEL P-1016/02

af Dirk Sterckx (ELDR) til Kommissionen

(8. april 2002)

Om: Anvendelse af den såkaldte jordbærforordning på Frankrigs hindringer for varetransporten ad jernbane gennem Kanaltunnelen

Forordning (EF) nr. 2679/98(1), den såkaldte jordbærforordning, indeholder en række foranstaltninger, der kan anvendes i tilfælde af alvorlige hindringer for den fri bevægelighed for varer i en medlemsstat.

Frankrig har allerede i månedsvis hindret den fri bevægelighed for varer via jernbane gennem Kanaltunnelen.

Kan Kommissionen oplyse, hvilke foranstaltninger Frankrig har truffet for at efterleve forpligtelserne i denne forordning? Mener Kommissionen, at Frankrig har truffet alle fornødne og relevante foranstaltninger for at standse denne uacceptable hindring af den fri bevægelighed for varer? I betragtning af de ofte negative erfaringer med denne forordning, anser Kommissionen den da ikke for utilstrækkelig, og ville det ikke være formålstjenligt at skærpe den, for at man i fremtiden kan gribe hurtigere ind over for tilstande som den foreliggende, der undergraver princippet om det indre marked?

(1) EFT L 337 af 12.12.1998, s. 8.

Svar afgivet på Kommissionens vegne af Frederik Bolkestein

(2. maj 2002)

Godstransporten gennem Kanaltunnelen mellem Frankrig og Det Forenede Kongerige er siden november 2001 med jævne mellemrum blevet forstyrret af ulovlige indvandrere, der i stort tal er trængt ind på SNCF's godsterminal i Fréthun.

Den 19. november 2001, 5. december 2001 og 14. marts 2002 tog Kommissionen affære med hjemmel i Rådets forordning (EF) nr. 2679/98 af 7. december 1998 om det indre markeds funktion med hensyn til fri bevægelighed for varer mellem medlemsstaterne(1).

De franske myndigheder oplyste i deres seneste svar af 20. marts 2002, at arbejdet med at afsikre området i Fréthun var afsluttet. Der var bl.a. blevet opsat ekstra hegn, og det eksisterende hegn var blevet forhøjet til 2,60 m. Arbejdet med at udbygge indhegningen til 6 km og opsætte udendørs videokameraer og andet overvågningsudstyr på området var næsten færdigt. Andre forholdsregler, der skulle styrke det hidtidige arbejde, var under overvejelse. De franske myndigheder lovede at sikre, at arbejdet blev afsluttet, så godstransporten i tunnelen fra juni 2002 igen kunne forløbe normalt som før oktober 2001. Desuden var vagtpersonalet på SNCF's område i Fréthun blevet øget markant til ca. 150 mand med virkning fra den 18. marts 2002.

I et brev af 26. marts 2002 fra Frederik Bolkestein, EU-kommissær for det indre marked, beskatning og Toldunionen, til Pierre Moscovici, Frankrigs minister for Europaspørgsmål, noterede Kommissionen sig omfanget af de påtænkte forholdsregler og de forpligtelser, de franske myndigheder havde påtaget sig. Kommissionen anmodede de franske myndigheder om nøje at opfylde disse forpligtelser og erindrede dem om deres pligt til systematisk information i henhold til nævnte forordning nr. 2679/98. Kommissionen er stadig løbende i kontakt med de franske og de britiske myndigheder og de berørte erhvervsdrivende. Inden længe afholdes der et møde om sagen for at få kortlagt alle alternativer, så der hurtigst muligt kan findes en løsning i sagen.

Kommissionen skal understrege, at alle de forslag og tiltag, den måtte forelægge til en effektiv og langsigtet løsning af problemerne for varebevægelserne i Kanaltunnelen, allerede er på bordet. Det drejer sig primært om europæiske foranstaltninger om indførelse af fælles rammer på indvandrings- og asylområdet.

For så vidt angår forordning nr. 2679/98, erindrer Kommissionen det ærede medlem om, at den i sin beretning om anvendelsen af denne forordning(2) foreslog, at en af de muligheder, der kunne overvejes, var at ændre forordningen for at udvide og forbedre rækkevidden. Rådet forkastede i sin resolution af 27. september 2001 denne mulighed til fordel for en opretholdelse af status quo og en mere aktiv anvendelse af forordningen.

(1) EFT L 337 af 12.12.1998.

(2) KOM(2001) 160 endelig af 22.3.2001.